สรรพสามิตลุยปฏิรูปเก็บภาษี เน้นสวล.-บาป
สรรพสามิตเดินหน้าปฏิรูปภาษีบาป
20 ส.ค. 2554

สรรพสามิตเดินหน้าปฏิรูปภาษีบาป
นายพงษ์ภาณุ เศวตรุนทร์ อธิบดีกรมสรรพสามิต เปิดเผยว่า คณะกรรมาธิการการเงิน การคลัง การธนาคารและสถาบันการเงิน วุฒิสภาได้เห็นด้วยกับแนวทางการปรับปรุงโครงสร้างภาษีสรรพสามิตสิ่งแวดล้อม โครงสร้างภาษีสรรพสามิตสุราและยาสูบ เพื่อช่วยคุ้มครองสุขภาพของประชาชน และเห็นด้วยกับแผนสรรพสามิตสีเขียว เพื่อใช้ภาษีเป็นเครื่องมือหนึ่งในการรักษาคุณภาพสิ่งแวดล้อม หลังจากนี้กรมสรรพสามิตจะเดินหน้าปฏิรูปภาษีเพื่อเสนอให้รัฐบาลใหม่พิจารณาต่อไป
นายพงษ์ภาณุ ยังชี้แจงถึงผลการจัดเก็บรายได้ภาษีสรรพสามิตใน 9 เดือนแรกของปีงบประมาณ 2554 ว่า สามารถจัดเก็บได้ 3.15 แสนล้านบาท สูงกว่าในช่วงเดียวกันของปีก่อนถึง 9,035 ล้านบาท หรือ 2.95% แต่ต่ำกว่าประมาณการตามเอกสารงบประมาณที่ตั้งไว้ 3.22 แสนล้านบาทอยู่เล็กน้อย หรือ 2.36% เนื่องจากมีการปรับลดภาษีสรรพสามิตน้ำมันดีเซลตามมติคณะรัฐมนตรี ซึ่งมีผลตั้งแต่วันที่ 20 เม.ย. 2554 
นอกจากนี้ ยังสามารถปราบปรามผู้กระทำความผิดกฎหมายได้รวม 31,735 ราย และคิดเป็นค่าปรับ 401.86 ล้านบาท
“ผมได้กำหนดแผนยุทธศาสตร์ ว่ากรมสรรพสามิตต่อไปนี้จะมีความโปร่งใสและเป็นธรรมในการเก็บภาษีจากเอกชน” นายพงษ์ภาณุ กล่าว